Toyota-sota

Toyota-sota (arabiaksi حرب تويوتا Ḥarb Tūyūtā, ranskaksi Guerre des Toyota) oli vuonna 1987 Pohjois-Tšadissa sodittu Tšadin–Libyan konfliktin viimeinen osio. Sodan nimitys tulee tšadilaisten sotilaiden käyttämistä, Toyota-merkkisistä ajoneuvoista, kuten Toyota Land Cruiserista ja Toyota Hiluxista. Taistelut johtivat Libyan häviöön.

Taustaa 
Jo vuodesta 1978 asti Libya oli tšadilaisten kapinallisten kanssa hallinnut Tšadin pohjoisosaa. Libyalaisten tarkoitus oli liittää niin sanottu Aouzoun kaistale maahansa. Maan eteläistä osaa taas hallitsi länsimaiden tukema hallitus.

Taistelu 
Vuonna 1986 tšadilaiset kapinallisjoukot olivat taistelemassa libyalaisia joukkoja vastaan. Hissène Habrén johtamat hallituksen joukot liittyivät taistelemaan kapinallisten rinnalla saman vuoden joulukuussa. Vuoden 1987 alussa Tšadin puolella taistelleet joukot saivat tuhottua Libyan puolustuksen Fadassa. Kolmen kuukauden kuluessa Habré oli onnistunut valtaamaan pohjoisen Tšadin lähes kokonaisuudessaan. Seuraavina kuukausina Libyan joukot kärsivät yhä lisää raskaita tappioita.

Konflikti päättyi lopulta molempien puolien solmimaan aselepoon. Tämänkin jälkeen kysymys Aouzoun kaistaleesta jäi auki vuoteen 1994 saakka, kun sen sovittiin kuuluvan Tšadille.

Lähteet 

Libyan historia
Tšadin historia